Document ID: /fineweb-2-swissfilter-quality_10-filterrobots/filtered/01798.jsonl.gz/1429

8.03.-10.03.2019 Nachtumzug und Spätfritig Ennenda, Kinderumzug und Maskenball Mollis, Sternmarsch & Umzug Glarus
D Fasnacht 2019 isch bereits wieder Gschicht. Letscht Fritig hämmer dörfä am Nachtumzug teilneh und aschlüssend nuch am Spätfritig im GH spielä.
Am Samstig isch es dänn am Namitag a Chinderumzug und Maskäball ds Mollis gangä. Am Sternmarsch ds Glarus händ mir dänn am Abig dörfä spielä. Det händ mir mit allnä anderä Glarner Guggä zum erstä Mal ds igstudiärtä Liäd «Sennesinger» mitänand gspielt. Äs isch super acho bim Publikum. Ds Projektli isch glungä und mir freuet üs bereits uf ä Nächschts.
Dänn isch bereits wieder dr letscht Tag vo dr Fasnacht cho. Nachem Früähschoppä uf dr Rathusbühni ds Glarus isch am Namitag dänn dr Umzug ufem Programm gstandä. Zum Glück isch dr Petrus ä chlinä Fasnächtler und ds Wätter hät einigermassä mitgspielt. Üserä letschti Uftritt isch dänn uf dr Rathusbühni gsie, nachdem mir Glarner Guggä numal ds «Sennesinger» zum beschtä geh händ.
Mir händ ä super Fasnacht ka und freut üs uf diä nächscht.
Natürli simmer au immer uf dr Suächi nach nüä Mitglieder wo gärä würdet mit üs mitspielä. Wänn ihr Interässä händ, dörfet ihr üch gärä bi üs mäldä.